AlexejDobrolubov/national_council_slovak_2010 huggingface dataset:
48. schôdza NR SR - 8.deň - A. dopoludnia
Dátum: 2015-03-20
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

154. Ďakujem pekne kolegom, ktorí na mňa reagovali. Hneď na začiatok poviem, že áno, napíše blog, že lacné diaľnice. Tri úseky pôjde tohto roku otvárať, lebo viete, blížia sa voľby. Tak tie lacné diaľnice toho roku pôjde otvárať a bude strihať pásky a bude ľuďom hovoriť, že tu máte diaľnice. No tak jeden úsek už rok mal fungovať. Ďalšie dve meškajú polroka. Preto je tá ich politika veľmi cynická. Veľmi cynická, naozaj, pán kolega Viskupič, nielen živnostníci, podnikatelia, ale aj ich zamestnanci trpia tým, že nedostali zaplatené. Niektoré médiá predsa len prinášali príbehy ľudí, nielen podnikateľov, ale aj ich zamestnancov, ktorí nemajú vyplatenú výplatu, lebo firma, pre ktorú robia, pracuje zase pre Doprastav a ten tiež skončil v reštrukturalizácii. Poznám aj osobne viacerých z nich. S kolegom Hudackým sme niektorým pomohli určitú časť vyriešiť minulého roku. Ale odkedy prišla reštrukturalizácia aj na Váhostav, tak už sa riešiť, samozrejme, nedá nič. SMER tu vládne za posledných deväť rokov, sedem. On je zodpovedný za to, ako je aj táto politika na Slovensku nastavená. Ak my toto navrhujeme od augusta 2012, čo tu vláda robí tri roky, keď o tom vie? Prečo to nerieši premiér? Iné veci vie riešiť v skrátenom legislatívnom konaní za 2-3 dni. Aj toto mohlo prísť v skrátenom legislatívnom konaní. Preto sme ho 50 poslanci vyzvali, aby riešil zákon o reštrukturalizácii.
48. schôdza NR SR - 8.deň - A. dopoludnia
Dátum: 2015-03-20
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

112. Ďakujem veľmi pekne všetkým kolegom, ktorí na mňa vlastne pozitívne reagovali. Naozaj, pán kolega Viskupič, dneska je to možnosť do 30-tich dní, čiže starosta môže aj na druhý, tretí deň zvolať nové zastupiteľstvo. Naozaj, má to enormne stúpajúcu tendenciu, že to starostovia, primátori, ako pán kolega Novotný povedal, ktorí neboli zvolení, ak využijú túto drobnú medzeru v zákone a posunú to ustanovujúce zastupiteľstvo o dva týždne a tým pádom sú aj dlhšie vo funkcii, nechcem povedať, že ešte aj plat za december plný zoberú. A tých prípadov je enormne veľa. Preto s tým prichádzame. A naozaj, aj ja som bol na tom zastupiteľstve v Trebišove. Neskutočné vášne, emócie tam boli aj preto, že predchádzajúci primátor nezvolal do toho 15. decembra, ale až 2. januára a medzitým sa diali tie veci, o ktorých rozprával aj kolega Abrhan vo svojom návrhu zákona. Podpisujú sa zmluvy, pracovné zmluvy, zaťaží sa nový primátor, zastupiteľstvo zmluvami na štyri roky, podpíšu sa ešte stavebné zákazky, podpíšu sa zlaté padáky. Takže preto chceme v tom urobiť poriadok. A presne, ako hovoril pán kolega Radošovský, malo by to platiť pre všetky úrovne, od komunálnej úrovne, cez vúckársku až po Národnú radu. Vie si niekto z vás predstaviť situáciu, že po voľbách do Národnej rady bude ešte schôdza predchádzajúcej Národnej rady, ktorá bude rozhodovať o tom, že sa zvolí rozpočet, napríklad? Viete si toto predstaviť, čo by sa dialo v celej republike? A toto sa deje na komunálnej úrovni. Preto prichádzame s týmto návrhom zákona do 30-tich kalendárnych dní a musí to byť ustanovujúce.
48. schôdza NR SR - 8.deň - A. dopoludnia
Dátum: 2015-03-20
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

76. Vážený pán kolega Vašečka, vo svojom vystúpení ste hovorili o tom, ako vláda SMER-u v roku 2012 dvihla všetky správne poplatky. Ja k tomu pridávam, že vládna strana SMER v roku 2012 zdvihla dane pre všetkých zamestnávateľov na Slovensku, tak isto dvihla dane a odvody pre všetkých živnostníkov na Slovensku a plus k tomu ešte zvýšila všetky správne poplatky nielen za evidenciu áut, ale od podpisu u notára až po napríklad tieto poplatky za evidenciu áut alebo poplatky za stavebné povolenie, atď., atď. A tieto správne poplatky ona, ako ste správne povedali, dvihla niekoľkonásobne. Nie o nejaké percentá, nie o 10, o 20 %, ale niekoľkonásobne. Vy ste povedali, že päťnásobne. Sú tam správne poplatky, ktoré sú viac ako päťnásobne. Ja som tam videl poplatky, ktoré boli zvýšené desaťnásobne. A preto som presvedčený aj ja o tom, že ak vládna strana SMER, jej vládni poslanci chcú aspoň trošku dobrej vôle ukázať, že sú sociálna demokracia, že im záleží na pro rodinnej politike štátu, tak v tejto drobnej vašej novele vás podporia, lebo poslanci za KDH váš návrh samozrejme, že podporia a sme presvedčení o tom, že sú to len drobné teda príjmy, o ktoré štát príde z pohľadu štátneho rozpočtu, ale na druhej strane vláda, vládni poslanci by ukázali, že im záleží na prorodinnej politike, na pomoci rodinám, ktoré majú viacej detí a na tom by nám malo všetkým záležať.
48. schôdza NR SR - 5.deň - B. popoludní
Dátum: 2015-03-17
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

28. Ďakujem veľmi pekne všetkým kolegom, ktorí na mňa reagovali. Je mi ľúto, že poslanci SMER-u sa nevyjadrujú. Vážený pán kolega Brocka, ste povedali, že poslancom SMER-u to asi nie jedno, no z toho, ako nevystupovali, až na jednu faktickú poznámku pána Martvoňa, mi z toho vychádza, že hrajú takého mŕtveho chrobáka. A z toho mi vychádza, keď sa tak zamyslím, že pred piatimi rokmi ešte boli v koaličnej vláde spolu s Vladimírom Mečiarom. Má Robert Fico nejakú dohodu s Vladimírom Mečiarom, že od toho svojho postoja, že teda amnestie boli právny suterén, ale že ich zrušenie by bol tiež právny suterén, má dohodu s Vladimírom Mečiarom? Sľúbil mu, že nikdy amnestie ako nepodporí? Lebo mne z toho vychádza, že ak len ústavným návrhom zákona toto môžeme zmeniť a dostane sa spravodlivosti na Slovensku zadosť, tak potom poslanci SMER-u musia toto podporiť. Áno, vo svojom vystúpení som možno príliš až zdôrazňoval to, ako to všetci potrebujeme. To myslím teraz, reagujem na pána Matoviča a Mikloška, som zdôraznil, že všetci potrebujeme poznať pravdu, aby na Slovensku bolo, bolo učinené zadosť spravodlivosti, ale samozrejme, že tú pravdu chcú poznať aj príbuzní Róberta Remiáša. Jeho matka chce poznať, kto spáchal tento zločin, vraždu jej syna, kto spáchal konkrétne a kto je zodpovedný za únos prezidentovho syna do zahraničia. Oni to chcú poznať, túto pravdu a chcú, aby slovenské súdy týchto ľudí odsúdili, lebo spoznajte pravdu a pra... (Prerušenie vystúpenia časomerom.)
48. schôdza NR SR - 4.deň - A. dopoludnia
Dátum: 2015-03-13
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

130. Ďakujem všetkým, ktorí na mňa reagovali. Najprv ešte chcem povedať, že okrem toho, že som interpeloval ministerstvo dopravy, interpeloval som aj Úrad pre verejné obstarávanie, aby skontrolovali súťaž na platbu palivovými kartami. Dostal som odpoveď, že ju kontrolujú a o výsledkoch ma budú informovať. Nie som veľký optimista, ako to dopadne. V prípade, že sa tá súťaž nezruší, určite sa cez našich europoslancov obrátim na Európsku komisiu, ale počkáme ešte na Úrad pre verejné obstarávanie na Slovensku. Čo sa týka pána Martvoňa. Áno, aj policajti majú možnosť udeliť pokutu od – do, ale v posledných rokoch sa im tá možnosť výrazne zužuje, aby policajt nemal veľké rozpätie, ako môže udeliť pokutu. Myslím aj pri dopravných priestupkoch, aby tam nedochádzalo ku tej korupcii, o ktorej hovoril pán kolega Érsek. To znamená, vo svojom vystúpení som radšej nechcel používať slovo korupcia, ale naznačil som, že ak úradníci, mýtni policajti alebo aj ďalší budú mať možnosť udeľovať pokuty od – do a to rozpätie bude veľké, tak je tam to nebezpečenstvo aj korupcie. Takže s tým sa plne stotožňujem s kolegom Érsekom a, samozrejme, som rád, že povedal aj to čo ja, takýto návrh zákona aj kvôli týmto záležitostiam mal byť vládnym návrhom zákona. Teda návrhom ministerstva dopravy, aby sa k nemu mohli vyjadriť aj ministerstvo spravodlivosti, aj ministerstvo vnútra a aby tento element prípadnej možnej korupcie, ktoré by tam mohlo nastať pri udeľovaní pokút od – do, aby bol čo najviac eliminovaný. A tak isto mali mať možnosť autodopravcovia sa vyjadriť.
48. schôdza NR SR - 4.deň - A. dopoludnia
Dátum: 2015-03-13
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

10. Ďakujem pekne. Vážený pán kolega Mikuš, veľmi pekne vám ďakujem za vaše vystúpenie, kde ste naozaj tak obšírne rozprávali o investičnej pomoci, ako k tejto situácii Slovensko by malo postupovať, ako zaradili ste to aj do takého európskeho kontextu. A naozaj súhlasím s vami, že investičná pomoc by mala prioritne smerovať do zaostalých regiónov, do regiónov, kde je veľmi vysoká nezamestnanosť. A v tejto chvíli, keď ste o tom hovorili, mám pred sebou obraz investičnej pomoci pre Duslo Šaľa, tých skoro 60 mil., ktoré na daňových úľavách dostane Duslo Šaľa. Aká je nezamestnanosť v okrese Šaľa, by ma zaujímalo. Podľa mojich informácií je to zhruba do 10 percent. A mám pred sebou obraz pána premiéra Roberta Fica, ktorý vtedy so vtedajším ministrom hospodárstva pánom Malatinským, s ministrom Žigom prišli do Vranova nad Topľou v roku 2013, do priemyselného parku, postavili sa na tribúnku a odklepli investičnú pomoc pre firmu Grandwood a z tej investičnej nielen pomoci, ale z realizácie tej fabriky nebolo nič. Ten istý deň pán premiér Robert Fico bol vo fabrike v Prakovciach, kde tak isto prisľúbil investičnú pomoc. Veľmi by ma zaujímalo, pán minister, vy ste boli vtedy štátny tajomník, čo bude s daňovými úľavami a s investičnou pomocou, ktorú dostal závod v Prakovciach. A veľmi by ma zaujímalo, či cítite nejakú morálnu zodpovednosť za to, že ministerstvo hospodárstva spolu s premiérom, ministrom životného prostredia prišli do Vranova, prisľúbili 300 pracovných miest a do dneska z toho nie je nič.
47. schôdza NR SR - 1.deň - B. popoludní
Dátum: 2015-02-18
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

109. Ďakujem pekne. Pán Martvoň, nuž o to tu ide, že vy hovoríte, že Najvyšší súd rozhodol v prospech firmy Port Service. Najprv rozhodol teda v neprospech, potom v prospech po mimoriadnom dovolaní generálneho prokurátora, preto hovorím, že to smrdí. Ale ešte raz vám pripomeniem, ak by pán Pavlis nebol vložil na účet Najvyššieho súdu 600-tisíc korún v roku 2006, žiadne konanie, ani to prvé, ani to druhé na Najvyššom súde by nebolo. Preto je to rozhodujúce, tých 600-tisíc, ktoré vložil v roku 2006. A on tvrdí, že to neboli jeho peniaze, že to boli peniaze nových majiteľov. Kto mu ich dal, akým spôsobom mu ich dal? Dal mu ich v hotovosti 600-tisíc, v igelitke mu ich doniesol, to je ten problém. V tom čase ale sedel ako člen Dozornej rady Fondu národného majetku. Toto Fondu národného majetku, s ktorým sa tá firma Port Service súdila. To je ten konflikt. Keď toto nerozumiete, preto som trikrát povedal, aj malé deti tomu rozumejú. Pán Jasaň, no prečo hovoríme o minulosti, prečo nehovoríme o tom, čo je teraz a čo bude. No práveže o tom hovoríme, že teraz Slovenská republika môže prísť o 60 mil., ktoré vyplatíme ako odškodné firmy Port Service, a o 60 mil. pravdepodobne už príde na daňových úľavách pre Duslo Šaľa. O toľko dostanú naše verejné financie menej na daniach. Pán Daniš, definitívne podpísala sa táto štátna pomoc aj v januári 2015. A medzitým, teda pán minister Pavlis bol v čase podania žiadosti... (Prerušenie vystúpenia časomerom.)
46.schôdza NR SR- 11.deň - B. popoludní
Dátum: 2015-02-12
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

Ďakujem pekne za vaše vystúpenie, pán kolega Kadúc. Vo svojom vystúpení ste hovorili o tom, že štát je zlý hospodár. Je to taká všeobecná až, by som povedal, fráza, ktorá je všade vo svete používaná. A hovorí sa v nej o tom, že štát vždycky hospodári trošku horšie ako súkromný sektor. Ale pre obe vlády Roberta Fica to platí dvojnásobne. Prvá vláda Roberta Fica zanechala po sebe 8-percentný deficit HDP. To bola grécka cesta. Ale ešte ani to nestačilo. A nechali po sebe pre všetky budúce vlády, pre všetkých ministrov financií PPP projekt Pribina, ktorý dneska platíme. A podpísali ďalšie PPP projekty, ktoré, našťastie, vláda Ivety Radičovej, minister Figeľ zrušili. Druhá vláda Roberta Fica pripravuje PPP projekt, obchvat Bratislavy (D4 a R7). A zároveň tu dneska rokujeme o PPP projekte nemocnice. Dalo by sa povedať obe vlády Roberta Fica milujú PPP projekty. A je to veľmi nezodpovedné, veľmi nezodpovedné takto zadlžiť všetky budúce vlády, a tým všetkých daňových poplatníkov na niekoľko desaťročí do budúcnosti. Je to nezodpovedné. Vlády by mali spravovať verejné financie rozumne, efektívne. A z týchto efektívne spravovaných verejných financií by mali prípadne stavať diaľnice alebo nemocnice a nemali by takto nezodpovedne to nechať na budúce generácie splácať to. A je im to jedno dneska, koľko to bude stáť, a nechajú to na súkromného investora.
46. schôdza NR SR - 10.deň - B. popoludní
Dátum: 2015-02-11
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

8. Vážený pán kolega Hlina, máte naozaj úžasný dar trafiť klinec po hlavičke vo svojich vystúpeniach a poukázať na niektoré detaily, ktoré ale sú veľavýznamné, a to bol ten detail, keď ste spomínali, že 2. januára bola schôdza veriteľov Doprastavu. Pripomína mi to situáciu, keď ministerstvo dopravy dalo do pripomienkového konania nultý obchvat Bratislavy, D4 a R7 diaľnicu, rýchlostnú cestu, ktorá nás môže stáť v najbližších tridsiatich rokoch až 4,5 mld. eur, ako sa to píše v štúdii. Túto štúdiu dalo do pripomienkového konania 22. decembra a pripomienkové konanie sa skončilo 9. januára. A tak isto zo všetkých odborníkov, ktorých máme na Slovensku, som to pripomienkoval akurát ja s kolegom Hudackým. Lebo ďalší cez Vianoce mali asi iné starosti, ako sledovať, či vláda dá niečo do pripomienkového konania. Ale k meritu, k tomu, k čomu ste vystupovali, alebo k tomuto návrhu zákona. Ja za seba poviem, že podporím každú snahu v pléne Národnej rady, ktorá napomôže zlepšiť situáciu živnostníkov, podnikateľov, ktorí pracujú v subdodávkach voči veľkým firmám, a preto som presvedčený, že aj v zákone o konkurze a reštrukturalizácii musia nastať zmeny, napríklad také, ako navrhovateľka pani Žitňanská navrhuje, ale aj ako sme navrhovali s kolegom Hudackým a Figeľom zákon o ochrane subdodávateľov pri verejnom obstarávaní alebo zákon o tom, aby sa dépeháčka štátu platila, až keď podnikateľ dostane zaplatenú DPH.
46. schôdza NR SR - 8.deň - A. dopoludnia
Dátum: 2015-02-06
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

42. Ďakujem pekne obidvom kolegom, ktorí na mňa reagovali. Na pána Martvoňa budem reagovať. Naozaj pri tých spotrebiteľských úveroch, veď som povedal, že ďakujem, že nakoniec ste si to osvojili a od 1. 1. platia tieto stropy. Ale treba ešte pri týchto spotrebiteľských úveroch pracovať aj ďalej na vylepšeniach ďalších, aby sme nemali 2 mil. exekúcií. Ale čo sa týka v daniach a v odpočítateľných položkách, ktoré sú nástrojom vlády v tom, že vytvára určitú politiku voči rodinám, voči pracujúcim rodinám, tak naozaj vaša vláda pred dvoma rokmi zrušila možnosť odpočítateľnej položky na manžela alebo manželku. Alebo inak povedané, spoločné zdaňovanie manželov. Aby si tú odpočítateľnú položku mohli použiť. Ak manžel napríklad zarába alebo manželka a druhý má buď nízky dôchodok, alebo invalidný dôchodok, aby odpočítateľnú položku mohli použiť spolu. Veď oni žijú v spoločnej domácnosti. Sú manželmi. Tak prečo tú odpočítateľnú položku nemôže jeden z manželov použiť? A tak sa to dialo niekoľko rokov. Neviem teraz presne povedať, či 10, alebo 12 rokov to takto na Slovensku fungovalo. Ja som mal zamestnaného pracovníka, ktorého manželka mala nízky invalidný dôchodok, a mohol na konci roka na ňu použiť odpočítateľnú položku a časť dane sa mu vrátila. A vaša sociálna vláda to zrušila! Často nazývate Ivana Mikloša neoliberálom a ako minister financií to neurobil. Ani v jednej vláde, v ktorej bol. Sú to veľmi ľahké peniaze pre ministra financií: zruším odpočítateľnú položku a mám peniaze. Ale tí manželia žijú v spoločnej domácnosti.
46. schôdza NR SR - 4.deň - A. dopoludnia
Dátum: 2015-01-30
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

90. Vážený pán kolega Kollár, ďakujem za to dovysvetlenie, keď som hovoril ja vo svojom vystúpení o jednom registri, presne tak som to mal na mysli, že registrov môže byť viacej, ale musí byť niekde prienik tých registrov, vy ste to nazvali napríklad integrácia, aby ten, kto ide poskytnúť niekomu úver, vedel si pozrieť na jednom mieste, nemusel pozerať do desiatich registrov. Náhodou sa mu stane, že niektorý register neskontroluje, a zistí, že ten, kto si chce požičať, práve v tom jednom, ktorý neskontroloval, má nejaký úver, ktorý nedokáže ani splácať, on mu poskytne ďalší, čiže tak som to mal na mysli, keď som hovoril o jednom, aby to bol ten prienik tých ostatných registrov. Tak isto si myslím, že by to mohla byť Národná banka Slovenska, lebo sú to aj citlivé údaje, takto z celej republiky pozbierané od státisícov občanov. Čo sa týka, o tej dĺžke splácania, že to závisí teda podľa dĺžky splácania, že závisí tá miera, koľko ten spotrebiteľ preplatí tú istinu, tak keď sme navrhovali RPMN, nakoniec kolegovia zo SMER-u to, myslím si, že nazvali celková výška odplaty. Nie je podstatné, ako sa to volá. Tak v tých tabuľkách, ktoré vychádzali z tých údajov, ktoré má Národná banka Slovenska, tak to bolo rozdelené podľa dĺžky splácania, čiže tam boli rôzne kedysi miery RPMN celkových nákladov spotrebiteľa, ktoré zahŕňali aj všetky tie poplatky. Aj tak som to ja navrhoval, aby všetky poplatky, o ktorých aj vy ste hovorili, boli zahrnuté v tom, ale bolo to rozdelené podľa dĺžky splácania, lebo rozumieme tomu všetci, že je rozdiel požičať si na tri roky a rozdiel si požičať na osem rokov. Ďakujem vám.
46. schôdza NR SR - 3.deň - A. dopoludnia
Dátum: 2015-01-29
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

Vážený pán kolega Brocka, ďakujem veľmi pekne, že ste poukázali na to, ako veľmi nezodpovedne sa správa vláda, keď ju nezaujíma, že kto a z akých zdrojov tu bude vyplácať o desať, pätnásť, dvadsať rokov dôchodky. Vláda sa správa tak nezodpovedne ako niektoré skupiny obyvateľov, ktorí keď si berú úver, pôžičku, tak ich nezaujíma, v akej výške je, kto a ako ju bude splácať. Je to veľmi nezodpovedné. Tak sa vláda správa aj pri PPP projektoch. Nezaujíma ju, kto to bude splácať o desať, o pätnásť rokov. Oni to chcú teraz. Teraz chcú tie zdroje II. piliera použiť na predvolebnú kampaň. Vláda sa správa tak ako malé deti, keď vidia plnú špajzu, rýchle nabehnú a rýchlo ju idú vyjesť a nezaujíma ich, čo bude sa jesť o rok, o dva roky. Preto ste správne poukázali na to, že tu nevznikajú veľké národohospodárske škody. Keď tu vznikajú nejaké škody, tak vzniknú tým občanom, ktorí vystúpia z II. piliera naivne si mysliac , že im v budúcnosti niekto z I. piliera bude vyplácať dôchodok. Ale kto im bude vyplácať dôchodok, keď tu bude robiť jeden pracovník na jedného dôchodcu o pätnásť rokov. A správne ste ešte poukázali na nezvládnutú anuitnú novelu, nezvládnutú anuitnú novelu, ktorou sa chválili, ako ju dobre pripravili. Dneska sa ukazuje, že vôbec nebola dobre pripravená. A to, na čo poukázali KDH, MOST – HÍD, že nie je dobre pripravená, sa dneska naplno ukazuje. A mali toto opraviť, ísť po tých životných poisťovniach, ísť po tých výpočtoch. Ale namiesto toho idú vykrádať špajzu.
45. schôdza NR SR - 1.deň - A. dopoludnia
Dátum: 2014-12-12
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

362. Ďakujem vám pekne, pán kolega, za vaše vystúpenie. Naozaj, keď ste čítali z podmienok účasti súťaže na prevádzku elektronického mýta na Slovensku, tej súťaže, ktorá bola v roku 2008, tak ste tam čítali z tých podmienok, že "na prevádzku elektronického mýta má uchádzač zabezpečiť platbu za elektronické mýto platobnými kartami obvykle používanými na Slovensku". Dámy a páni, platobnými kartami, nie bankovými kartami, ale platobnými kartami, to znamená aj palivovými kartami. To je to, čo som hovoril aj ja vo svojom vystúpení. Podľa môjho názoru aj podľa názoru ďalších odborníkov, ak firma SkyToll vyhrala túto súťaž na komplexnú službu elektronického výberu mýta, mala tieto služby si zabezpečiť v tom balíku služieb, s ktorým vyhrala. V tých 863 mil., s ktorými vyhrala, mala zabezpečiť aj službu, kontrolu transakcií pri platbách palivovými kartami. Kto to vtedy vymyslel, dodatok, že za kontrolu palivovými kartami pri platbe elektronického mýta sa im zaplatí ešte ďalších 140 mil. na ďalších 13 rokov? Kto to vtedy vymyslel? Že to vymyslela firma SkyToll, to si viem predstaviť. Ale prečo zástupcovia štátu v NDS-ke také niečo vôbec v roku 2008 podpísali? A preto sa s tým trápime dodnes. A pred mesiacom tu bola vysúťažená firma, ktorej znova budeme ďalších 13 rokov platiť 135 mil. Toto nie je hospodárne nakladanie s verejnými financiami.
45. schôdza NR SR - 1.deň - A. dopoludnia
Dátum: 2014-12-12
Poslanec: Zajac, Pavol (KDH)
Druh vystúpenia: Vystúpenie s faktickou poznámkou

328. Vážený pán kolega Mamojka, ja sa s vami nechcem právne tu sporiť. Určite ste v tom lepší ako ja. Ja vôbec nemám právne vzdelanie, ale som presvedčený, keď ste nám tu tak vehementne vysvetľovali, že sídlo a fiktívne sídlo a hocikde môže byť a v daňovom raji, a to je jedno, kde to je. To, čo som tu povedal v úvodnom vystúpení, niekto sa nám tu smeje do očí a ešte nám ani do tých očí nepozerá. Kdesi skrytý ktosi tu je, vyciciava verejné financie a smeje sa z nás, akí sme blbí tu na Slovensku. Som presvedčený, že spolu s ďalšími občanmi chceme poznať, kto je koncovým užívateľom výhod, keď chce mať tieto výhody z verejných financií. Keď si bude obchodovať medzi súkromným firmami, nech si sídli, kde chce. (Potlesk.) A keď to má ísť z verejných financií, my chceme poznať, kto je tým koncovým užívateľom! Lebo sú to veľakrát Slováci, ktorí sa skrývajú za tieto firmy. Tieto firmy vyciciavajú neprimeranými vysokými cenami z našich verejných financií. To nie je tak, že tá firma v daňovom raji tu na Slovensku uspeje perfektne nízkou cenou v super čistej súťaži. A tak to bolo aj v tejto súťaži, o ktorej hovoríme. Len pred mesiacom bola podpísaná zmluva, kde 135 mil. má odísť na Cyprus, nazvime to, schránkovej firme, nevieme, kto je za ňou, a ešte tá cena má byť niekoľkonásobne vyššia, ako to poskytujú niektoré autorizačné centrá. Tak to máme byť spokojní a byť ticho a slovenskí občania len platiť a platiť, tak ako aj v prípade SkyTollu 860 mil.? A takisto to sídli na Cypre. Takže na jednej strane právne nech to je čisté podľa vás a na druhej strane slovenskí občania nech len platia a platia! (Potlesk.)